कक्राझार , 8 अक्टबरःसोलिफु बोसोर 2020 नि थांनाय 27 जानुवारीयाव जालांनाय बर'फोरनि थामथि गोजोन गोरोबथा एबा बि टि आर गोरोबथानि दफाफोरखौ मावफुंनायाव राइजो - राजाफोरनि मदत हास्थायनानै बि टि आर हालामनि दाब - दाब जायगाफोराव मेलेमजिबि - सानसुमै आरो गुबुन गुबुन आफाद , गौथुमफोरनि दैदेनगिरिफोरखौ लानानै सावराय मेल खुंनाया सोलिबोबाय थादों । बिब्दिनो बुधबारखालि कक्राझार बिगियान फरायसालिमानि अडिटरियामआव हालामनि गोबांथार सानसुमै मेलेमजिबिफोरनि बाहागो लानायाव बि टि आर गोरोबथानि सायाव मोनसे सावराय मेलखौ मेहेर गोनाङै खुंफुलाङो । हाबाफारियाव इउपिपिएल दोलोनि आफादगिरि प्रमद बर'आ बाहागो लानानै बि टि आर गोरोबथानि दफाफोरखौ मावफुंनो थाखाय सरकारा हाबाफारि जागायनायखौ गोजोन्नाय फोरमायनायजों लोगोसे साबायख'र जासियो । बे सावराय मेलनि बाइजोयाव इउपिपिएलनि आफादगिरि प्रमद बर'आ खौरांगिरिफोरजों मोगा - मोगि जानाय समाव आसाम आरो बि टि सि खुंथायनि समाव जायखि - जाया रोखोमनि जाख्लनाय आरो गेनाखान्थि सोमजिनायनि हेंथायै गोख्रों राहा लानो थाखाय राइज्यो सरकारखौ खावलायो । आसाम पुलिसनि एसआइ साख्रि थिसन्थायाव सोमजिनाय खेलेखारिनि गाहाय दायनिगिरि बारग' डिआइजि पि के दत्तखौ हमनायाव जाफुंसार जानो हानायनि थाखाय आफादगिरि बर'आ राइज्यो सरकार आरो पुलिस खुंथायखौ बाख्नायो । खौरांगिरिफोरनि सिगाङाव इउपिपिएलनि आफादगिरिया बुंदोंदि , बि टि सि बिसायख'थि खुंनो थाखाय बिपिएफनि हेंथा खुद्रिखांनाय एबा सोमावसारनाया ओंथि गैयै आरो बिपिएफ हान्जाया बि टि सि बिसायख'थि आयदाखौ लानानै हालामनि राइजो - राजाफोरनि गेजेराव राजखान्थियारि गुलाय - गुजाय थासारि सोमजिहोनो नाजादों । बिपिएफ राजखान्थि दैदेनगिरिफोरनि गेजेराव गुलाय - गुजाय थासारि सोमजिनायनि बागै बर'आ बुंबावोदि , बे समाव बिपिएफनि माखासे दैदेनगिरिफोरा गावबा गावखौ रैखाथि होनो थाखाय गावयारि खौसल एबा सोलो बाहायबाय थागासिनो । जायनि जाहोनाव माखासे मानिजाथाव बिपिएफनि गोबां दैदेनगिरि आरो सोद्रोमाफोरा हान्जानिफ्राय गुगाबाय थानायखौ नुनो मोन्दों । बि टि सि हालामनि थागिबि सरासनस्रा राइजो - राजाफोरनि अन्सायलु आरो जौगानायखौ बिपिएफ हान्जाया माब्लाबाबो साना होन्नानै गोख्रोङै अजद होबावयो । बिथाङा बुबावोदि , बि टि सि बिसायख'थिया खुंजानायनि सिगांनो बिपिएफ दोलोनि दैदेनगिरि आरो सोद्रोमाफोरनि गेजेराव गावजों गाव उदां दावहा एबा दान्थेबिदान्थे जालायनायखौ नुनो मोन्दों । बे समाव बिपिएफ दोलोनि दैदेनगिरिफोरनि गेजेराव मोजां सोमोन्दो गैलायला । थांनाय 17 बोसोरनि समाव बि टि सियाव सरासनस्रा राइजो - राजाफोरनि थाखाय अन्सायलु आरो जौगालु खामानि मावनायाव फेलें जानायनि जाहोनावनो बि पि एफआ जोबस्रांलांगासिनो दं । आसामनि मन्थ्रि चन्दन ब्रह्मनि खैसार खालामनायनि जाहोनावनो बिपिएफनि गागि आरो गिबि सारिनि दैदेनगिरिफोर - राइज्यो सभानि एमपि बिस्वजित दैमारि आरो दोलोनि गाहाय नेहाथारि आरो एमएलए इमानुवेल मुसाहारिमोनहा दोलोनिफ्राय ओंखारनायनि लामा लादों । एरैहाय बि टि आर गोरोबथानि दफाफोरखौ मावफुंनायाव हेंथा खालामनाया बिपिएफनि मोनसे गेदेर गोरोन्थि जादों । बिपिएफया बि टि आर गोरोबथानि सायाव नंखाय बाथ्रा बुंनानै समाज आरो राइजो - राजाफोरनि गेजेराव गोनो - गोथो सोमजिहोनो नाजाबोबाय थादों होन्नानै बर'आ खुंजानो गोनां बि टि सि बिसायख'थिनि थाखाय इउपिपिएल दोलोया आबुङै साखा - फारा होन्नानै फोरमायथिबावो । बि टि आरआव थानाय गासै हारि - हारिसाफोरनि राइजो - राजाफोरा सोलायनाय हास्थायनाय हिसाबै बे खेबाव इउपिपिएल हान्जाया बि टि सिनि मोन 40 मासिनि गेजेराव गोबां सानखो मासि देरहानानै हारसिङै सरकार दागोना रोखा जाबाय होन्नानै इउपिपिएलनि आफादगिरि प्रमद बर'आ गोग्गो सुबुं खंथायनि थाखाय कभिड - 19 नि प्रटकलखौ मानिनानै सोलिनायनि गेजेरजों बि टि सिनि बिसायख'थिखौ थाबैनो खुनांगौ होन्नानै दाबि देखाङो । 
बि टि आर गोरोबथाखौ लानानै कक्राझाराव मेलेमजिबिफोरनि सावराय मेल